Jann Sjursen (KRF), 2001-12-11:
Voldtægt er en af de mest modbydelige forbrydelser, der kan begås, og jeg vil godt understrege, at vi fra Kristeligt Folkepartis side mener, at der er brug for en bredspektret indsats for overhovedet at imødegå den megen vold og også de mange voldtægter, der finder sted i vort samfund.
Det drejer sig om at få etableret flere miljøer
, der gør, at især piger - men selvfølgelig også drenge - kan færdes trygt og også på en sådan måde, at man undgår kriminalitet og specielt personfarlig kriminalitet i form af voldtægt, det er et spørgsmål om at hjælpe ofrene for voldtægt, og det er også et spørgsmål om at give hjælp i form af behandling til de voldtægtsforbrydere, som findes og også pådømmes, og som jo efter endt fængselsophold skal ud at begå sig i samfundet igen.
Socialdemokratiet og Det Radikale Venstre vil med det lovforslag, vi har til behandling her i dag, skærpe straffen for voldtægt.
Jeg vil godt sige, at vi fra Kristeligt Folkepartis side er positive over for lovforslaget, og det er vi, fordi vi generelt finder, at strafferammerne for personfarlig kriminalitet skal forhøjes.
Det har vi advokeret for tidligere, men vi har også sagt, at vi gerne så det ske på baggrund af den betænkning, som Straffelovrådet skal komme med forventelig medio næste år, en betænkning, som jo faktisk er kommet i stand på baggrund af en vedtagelse her i Folketinget, som Kristeligt Folkeparti i sin tid stod fadder til, og som førte til, at den daværende justitsminister opfordrede Straffelovrådet til at udarbejde en betænkning generelt om strafferammerne.
Jeg vil godt sige, at vi på enkeltområder godt vil gå ind og ændre loven allerede nu.
Vi synes, at det forslag, som her er fremsat, i og for sig bør nyde Folketingets positive vilje i forhold til at fremme sagen. Vi er selvfølgelig vidende om, som også justitsministeren har redegjort for i dag, at regeringen kommer med en egentlig lovpakke næste år, som også vil indeholde forslag om en forhøjet strafferamme for voldtægt, og det er klart, at det vil være hensigtsmæssigt også at se L 15 i sammenhæng med de forslag, som regeringen måtte fremkomme med.
Med disse ord vil jeg blot her tilsige en positiv behandling af forslaget fra Kristeligt Folkepartis side.
Vi hilser det velkomment, at Socialdemokratiet og De Radikale på dette område står ved det, der er sagt før valget, også fra den tidligere regerings side om, at man ønsker højere straf, når vi taler om voldtægt.
Vi ser i øvrigt frem til at få Straffelovrådets betænkning næste år, og jeg vil sige, nu det har været inddraget i debatten allerede i dag,
at den lovpakke, som regeringen lægger op til kommer efter nytår, i virkeligheden også burde afvente Straffelovrådets betænkning.
Det synes vi ville have været smukt, ikke mindst på baggrund af, at det nu er sådan, at regeringen har fået fremrykket Straffelovrådets arbejde.
Det være blot sagt på baggrund af, at Straffelovrådet og dets arbejde har været inddraget i debatten i dag og regeringens lovpakke, som man annoncerede i regeringsprogrammet, ligeså.
Men som sagt: Fordi vi ønsker højere strafferammer for personfarlig kriminalitet, også uanset at vi ikke mener, at det i sig selv løser problemet med vold og voldtægt i vores samfund, ja, så er vi positivt indstillet over for Socialdemokratiets og De Radikales lovforslag, som vi behandler her i dag.